remissie van dootslage voer gheerde cooreman
kaerle etc. doen te weten eenen iegelycken tegewoerdich
ende toecomende dat wy ontfangen hebben die oitmoedige
supplicatie van gheerde coreman scrynmackere ingesetene
poirter onser stadt van loevenen inhoudende hoe dat hy suppliant
opten viten dach van oochst lestleden gecomen is gaende met
meer geselscaps vuyten dorpe van berthen aldaer hy metten
selven goede chiere gemaict hadde ende soe van dair
comende tot omtrent onsen goidshuyse vander banck heeft
hy suppliant woerden gecregen tegen eenen genaempt steven
vuyter helicht in sulcker vuegen dat overmits dien
overlaste desselfs stevens hy suppliant in zynder defensien
zijn hantbusse die geladen was voer hem hiel meynende
zoe dair mede den voirs. steven van hem te weerene ende
zynder tontwerckene die nochtans den voirs. suppliant
altyt oppresseerde doende zyn beste om hem te evelen
van zynen lyve dwelc siende een goet man geheeten
gommair van haren die aldair zyns weechs qnam lydenen
is hen die strytbarich waeren aengegaen meynende hen met
goeden woerden ende manieren te verlycke$ne ende tappaiserene
in welcke tusschen beyden gaen hebben altyt de voirs.
suppliant by redenen voirs. de voirs. hantbusse voer
hem wair aff die panne geopent was is die selve
busse onversienlyc soe te presumeren is dat tvier vanden
lompen die hy in zyn handt hadde by toedoene vanden
winde ende andere crancke fortunen daer inne is gecommen
ende nyet by wille wetende oft innestekende vanden viere
desselfs suppliant afgegaen ende heeft den voirs. gommaren
metten schuete geraect gehadt van welcker quetsuren
hy ten selven tyde van levenden lyve ter doot gecomen is
ende hoe wel tvoirs. feyt onnoeselycken toecomen is
sonder dat hy suppliant oyt eenich woerdt oft woerden tegen den
voirs. gommair gehadt heeft oft egheene wille de busse op hem
te vierene oft oic gedacht te schietene nietmin?$ beduchtende
ende ontsiende trigeur van justicien en soude hij hem bynnen
desen onsen lande van brabant nyet dorven houden ten waere dat
hem hier op gracie ende genade werdde gedeylt als hij seet
om de welcke hij ons oitmoedilyck heeft gebeden waer om
soe eest dat wij desen aengesien compassie ende medelyden
hebbene metten voirs. suppliant ende willende hem in dese gracie
ende genade prefereren ende voirtkeeren voer rigeurvan justicien
hebben den selven suppliant in gevalle als boven geremitteert
quytgesconden ende vergheven remitteren quytscelden ende
vergeven vuyt onser zunderlinge gracien by desen die mesdaet
ende ongeval ende feyt voirscreven mitgaders alle penen
ende amenden corporele ende criminele daer inne hy
hem overmits ende vuyt saken van tgene des voirs. is ende
daer aen cleven mach tegen ons onse hoocheyt ende justicie
ennichsins mach hebben ontgaen ende hebben hem als
van dien gerestitueert ende gestelt restitueren ende stellen
bij desen tot zynder goede fame ende name tot onsen
voirs. lande van brabant ende tot zynen goeden
uyt geconfisqueert zynde soe verre daer ennige zijn imponerende
hier op een eewich geswych onsen procureur generael ende allen
anderen onsen richteren iusticieren ende officieren ons voirs. lants
van brabant hoe danigedie zyn oft wesen moegen
satisfactie nochtans ierst ende voer al den geinteresseerden
partyen gedaen soe verre die noch nyet gedaen en zy
civilic alleenelyc behoudelyc dat de voirs. suppliant
ter causen vander voirs. mesdaet gehouden syn zal
ons sekere amende civile te betalenen nae gelegentheyt
der voirs. mesdaet ende faculteyt van zynen persoene
ende goeden ende boven dien te betalen die redelycke costen
van iusticien soe verre datter ennige geschiet oft gedaen
zyn allet ter arbitraigien taxacien ende goetduncken van
onsen zeerlieven ende getruwen ridder ende cancellier heeren
jeronimus vande noot ende lieden van onsen raide in brabant
de welcke wij daer toe gecommiteert hebben ende
committeren by desen ontbieden dair om ende bevelen
den selven onsen cancellier ende lieden van onsen raide
dat voer hen geroepen de ghene die behoiren selen
daer om geroepen te zyne sy procederen ende doen
procederen wil ende behoirlyc totter verificatie ende interinemente
van desen ende ter arbitragien taxacien ende moderatien
van voirs. amende civile ende costen van iusticien
ende dat gedaen ende de voirs. amende civile
ende costen getaxeert ende betaelt zynde welcke
amende civile die ghene van onsen ontfangeren oft rentmeesteren
dien dat behoeren sal gehouden zyn sal ontfanck dair af tot
onsen behoef te makene zy onse drossaet van brabant
meyeren van loevenen ende van thienen amman
van bruesselen schouteten van antwerpen ende vanden
bossche ende voirts alle anderen onse ende onser
vassallen ende smalen heeren richteren iusticieren ende
officieren tegewoerdich ende toecomende huere stedehouderen
ende elc van hen soe hen dat toebehoirt ende aengaen
mach den voirs. suppliant van deser onsertegewoirdiger gracien remissien ende quytsceldingen
vorscreven tot eewigen dagen peyselyc$ vredelyc ende
volcomelyc doen ende laten genyeten ende gebruycken
sonder hem daer inne te doene oft laten geschieden
nu noch sy toecomenden tyden ennigen hinder stoot oft
letsel ter contrarien aen zynen lyve leden oft goeden
nyet geconfisqueert zynde in enniger manieren maer
soe verre zynen persoen oft enige van zynen ongeconfisqueerden
goeden der causen van desen eenichsins aengetast
gearresteert becommeert oft gemolesteert waeren sy
ende elck van hen de selve terstont ende zonder vertreck
ontslaen setten ende stellen oft doen ontslaen setten ende
stellen tot geheelder ende volcomender delivrancie want
ons alsoe gelieft ende ten eynde dat dit vast
ende gestadich zy ende blyve tot ewigen dagen
soe hebben wy onsen zegel hier aen doen hangen
behouden ons in alle saken ons recht ende
eenen iegelycken des syns gegeven in onser stat
van bruessel inde maent van iuno int jair onser
heren duysent vyfhondert zesse ende twintich
ende van onsen rycken te wetene vande roomsche
ende hongerien het achste ende van spaignen
ende andere het elfste aldus stont gescreven
boven opte plycke byden keyser in zyne rade
ende geteekent rysele ende noch visa
sy hieraf verantwordt
byden ontfangere vanden
exployten